Alueiden komitean lausunto aiheesta "Ehdotus Euroopan parlamentin ja neuvoston direktiiviksi uimaveden laadusta"



Virallinen lehti nro C 244 , 10/10/2003 s. 0031 - 0033



Alueiden komitean lausunto aiheesta "Ehdotus Euroopan parlamentin ja neuvoston direktiiviksi uimaveden laadusta" (2003/C 244/07) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston direktiiviksi uimaveden laadusta (KOM(2002) 581 lopullinen - 2002/0254 (COD)), ottaa huomioon neuvoston 13. marraskuuta 2002 Euroopan yhteisön perustamissopimuksen 175 artiklan 1 kohdan nojalla tekemän päätöksen pyytää komitealta aiheesta lausunto, ottaa huomioon puheenjohtajansa 23. tammikuuta 2003 tekemän päätöksen antaa lausunnon valmistelu "kestävä kehitys" -valiokunnan tehtäväksi, ottaa huomioon lausuntonsa komission tiedonannosta Euroopan parlamentille ja neuvostolle uuden uimavesipolitiikan laatimisesta (CdR 97/2001 fin)(1), ottaa huomioon "kestävä kehitys" -valiokunnan helmikuun 20. päivänä 2003 hyväksymän lausuntoluonnoksen (CdR 17/2003 rev.), jonka esittelijä oli Francesc Antich i Olivier, Baleaarien aluehallituksen puheenjohtaja (E, PES), katsoo, että sopimus Euroopan unionista tukee ympäristönsuojelukysymysten sisällyttämistä yhteisön politiikkoihin erityisesti kestävän kehityksen takaamiseksi, hyväksyi 9.-10. huhtikuuta 2003 pitämässään 49. täysistunnossa (huhtikuun 9. päivän kokouksessa) yksimielisesti seuraavan lausunnon. 1. Yleistä 1.1. Alueiden komitea suhtautuu myönteisesti ehdotukseen Euroopan parlamentin ja neuvoston direktiiviksi uimaveden laadusta. Uuden säädöksen soveltaminen merkitsee huomattavaa parannusta uimarantoja käyttävien Euroopan kansalaisten ja vierailijoiden terveydensuojeluun, ja myös ympäristö hyötyy siitä merkittävästi. 1.2. Komitea katsoo, että kyseisellä politiikalla voidaan tukea yhtenäistä ja kestävää talouskehitystä, josta hyötyvät etenkin ympäristöä kunnioittavat ja sen suojeluun osallistuvat kansalaiset. Matkailu- ja virkistysala, joka on olennaisen tärkeä monille Euroopan unionin jäsenvaltioille, voi vain hyötyä vesistöjämme koskevista tiukoista laatuvaatimuksista, jotka lisäävät kuluttajien ja vesistöjen käyttäjien turvallisuutta ja luottamusta. 1.3. Direktiivi auttaa myös osaltaan parantamaan kuluttajiin ja käyttäjiin kohdistuvaa tiedottamista ja lisää turvallisuutta tarjonnassa, jonka lopullisia tavoitteita ovat taloudelliseen ja sosiaaliseen kehitykseen perustuva terveyden- ja ympäristönsuojelu. 1.4. Direktiivissä pohditaan luonnonkatastrofeista kärsineiden alueiden poistamista uimavesiluettelosta. Erikan ja Prestigen kaltaisten alusten haaksirikkoja seuranneiden valitettavien tapahtumien johdosta on suositeltavaa, että direktiiviehdotuksessa tarkastellut varotoimenpiteet laajennetaan koskemaan kyseisenlaisia onnettomuuksia. 1.5. Alueiden komitea katsoo eurooppalaisesta hallintotavasta annetun valkoisen kirjan periaatteiden mukaisesti, että alue- ja paikallisviranomaisten on osallistuttava entistä tiiviimmin uimavesien laadusta annetun direktiivin soveltamiseen. Siten voitaisiin tehostaa direktiivin täytäntöönpanoa ja samalla noudattaa entistä paremmin kunkin jäsenvaltion ja etenkin alue- ja paikallisviranomaisten toimivaltajärjestelmää. 1.6. Komitea korostaa, että uimavesien mahdollisimman hyvä laatu on terveyden kannalta tärkeä seikka. Siksi jäsenvaltioiden tärkeä velvollisuus on tiedottaa asiasta kansalaisille siten, että kaikkien uimavesien laadusta on tarjolla tosiaikaista tietoa. Tiedon tulee olla selkeää ja helposti ymmärrettävää, siinä ei pidä käyttää teknistä terminologiaa ja sitä tulee jakaa oikea-aikaisesti. Näistä syistä tietojen vertailukelpoisuus ja tietoyhteiskunnan tarjoamien mahdollisuuksien hyödyntäminen tavoitteen saavuttamiseksi on tärkeää. Alue- ja paikallisviranomaisten rooli on tässä tehtävässä olennainen. Viranomaisten velvollisuuden tiedottaa uimaveden laadusta tulee olla yhdenmukainen ympäristöä koskevan tiedon julkisesta saatavuudesta annetun uuden direktiivin vaatimusten kanssa. Näin ollen alue- ja paikallisviranomaisten tulisi läheisyysperiaatteen mukaisesti voida päättää tiedotuksen muodosta. Tiedotusvelvollisuus tulisikin direktiivissä rajoittaa seuraaviin vähimmäisvaatimuksiin: - uimavesien yleinen kuvaus viittaamatta uimavesiprofiiliin - ajantasaisten tutkimustulosten esittäminen ja arviointi sekä uimavesien luokittelu kolmen edeltävän vuoden aikana - uimavesien luettelosta poistaminen ja mahdollisten perusteiden esittäminen. 1.7. Komitea on tyytyväinen uuden direktiivin lähestymistapaan, jossa keskitytään terveydentason nostamiseen uimavesien ennakoivan hallinnoinnin avulla rajoittamatta toimia pelkästään kausittain toteutettaviin välttämättömiin tieteellisiin analyyseihin. Uuden lähestymistavan ansiosta toimivaltaisten viranomaisten on huomattavasti helpompaa toteuttaa hallintotoimenpiteitä kullakin tasolla, ja toimenpiteet on entistä helpompaa sovittaa sisävesien ja rannikkovesien erityispiirteisiin. 1.8. Komitea kannattaa uimavesien luokittelua huonoiksi, hyviksi ja erinomaisiksi. Vaikka uimavedet tulisikin tiukkojen terveyskriteerien perusteella jakaa vain soveltuviin ja soveltumattomiin, soveltuvien uimavesien jako kahteen eri luokkaan palkitsee niitä viranomaisia, jotka todella pyrkivät mahdollisimman hyvään laatuun ja toteuttavat siihen tähtääviä toimia. Lisäksi kyseinen luokittelu edistää jo uimavesiksi kelvollisten vesien laadun parantamista entisestään. 1.9. Komitea kannattaa muuttujien määrän vähentämistä uudessa direktiivissä, sillä se pienentää kustannuksia, mutta muistuttaa, että arviointimenettely voi antaa epäluotettavia tuloksia. Näin ollen komitea kehottaa ottamaan käyttöön ehdotettua joustavamman menettelyn, jota voidaan tarvittaessa muuttaa. Mahdollisuutta uusien muuttujien lisäämiseen ei tule sulkea pois, mikäli tieteen ja tekniikan alalla tapahtuva edistys osoittaa tiettyjen kokeiden suorittamisen asianmukaiseksi. Tällaisia parannuksia tulee voida toteuttaa ilman että direktiiviä tarvitsee sen vuoksi tarkistaa. 1.10. Komitea on tyytyväinen siihen, että myrkylliset kasviplanktonkukinnot ja makrolevän lisääntyminen mainitaan direktiivissä nimenomaisesti, kuten alueiden komitean aiemmassa uimavesipolitiikkaa koskevassa lausunnossa esitettiin (CdR 97/2001 fin). Se suosittaa, että tässä yhteydessä otettaisiin huomioon myös limoittuminen. Komitean mielestä tutkimuksia kyseisistä ilmiöistä ja niiden vaikutuksista uimareiden terveyteen, ekosysteemiin ja uimaveden laatuun tulee jatkaa. 1.11. Komitea muistuttaa ongelmista, joita voi syntyä, jos uimavedet sijaitsevat luonnonsuojelu- tai lintujensuojelualueilla, joilla oleilee runsaasti vesilintuja. Tässä tapauksessa on löydettävä soveltuva ratkaisu ottaen huomioon virkistystoiminnan oikeutetut vaatimukset. 2. Alue- ja paikallisviranomaisten painopisteisiin liittyvät huomiot 2.1. Kun otetaan huomioon, että uimavesiä koskeva uusi direktiivi edellyttää yhtenäistä vastuunjakoa Euroopan unionin, jäsenvaltioiden ja niiden alueiden välillä, alueiden komitea pitää alue- ja paikallistason edustajien aktiivista osallistumista sääntelykomiteaan ja 20 artiklassa mainittuun komiteaan välttämättömänä. 2.2. Direktiivin linjan mukaisesti alue- ja paikallisviranomaisten osallistuminen kuluttajille suunnattavien tiedotuskanavien suunnitteluun on olennaisen tärkeää, jotta voidaan lisätä tiedotuksen avoimuutta ja siten vahvistaa käyttäjien luottamusta. 2.3. Talouteen ja yritystoimintaan kohdistuvien vaikutusten arvioinnista todettakoon, että uimavesien laadun parantamisella on myönteisiä vaikutuksia, jotka kohdistuvat suoraan kansanterveyden parantamiseen, vaikutusten kohteena olevien alueiden asukkaiden taloudelliseen ja sosiaaliseen hyvinvointiin sekä matkailualan kestävään kehitykseen. Komission tulisi selvittää tarkemmin yhteistyössä alue- ja paikallisviranomaisten kanssa mahdolliset vaikutukset matkailualan kestävään kehitykseen. Tässä yhteydessä tulisi tarkastella paikallisyhteisöille aiheutuvia kustannuksia, jos ne joutuvat sulkemaan uimarantoja noudattaakseen komission ehdottamia uusia, entistä tiukempia vaatimuksia. 2.4. Koska alue- ja paikallisviranomaiset huolehtivat jäsenvaltioiden valvontavelvollisuudesta, komitea katsoo, että ehdotetun direktiivin soveltamisala on rajoitettava uimiseen. Muun virkistystoiminnan sisällyttäminen direktiiviin on torjuttava ja siihen liittyvät viittaukset poistettava. Vesistöjen laatuvaatimuksista muun virkistystoiminnan suhteen on säädettävä mahdollisessa johdannaisdirektiivissä. 2.5. Huolimatta siitä, että komissio on direktiivin valmistelun yhteydessä teettänyt tutkimuksia, komitea kehottaa komissiota arvioimaan esitettyä yksityiskohtaisemmin ja edustavammin tarkistusten toimeenpanosta aiheutuvat kustannukset. 3. Suositukset Alueiden komitea kehottaa tekemään seuraavat muutokset ehdotukseen Euroopan parlamentin ja neuvoston direktiiviksi uimaveden laadusta. 3.1. Kun otetaan huomioon laaja-alaiset toimet, joita tarvitaan 6 artiklan mukaisen uimavesiprofiilin laatimiseen, uimavesiprofiili tulisi laatia vain niitä uimavesiä varten, joiden laatu on 9 artiklan mukaisesti luokiteltu "huonoksi". 3.2. Kun otetaan huomioon Erika- ja Prestige-öljytankkereiden onnettomuudet - jotka ovat ties monennetko Euroopan rannikoilla tapahtuneet vakavia ympäristöhaittoja aiheuttaneet merivahingot -, komitea ehdottaa 6 artiklan osalta, että tutkitaan keinoja, joilla voidaan lieventää vesistöjen tilalle ja kuluttajien luottamukselle aiheutunutta vakavaa vahinkoa. Väliaikainen poistaminen uimavesiluettelosta kyseisissä ja vastaavissa tapauksissa on yksi mahdollisuuksista, joiden tulisi sisältyä direktiiviin. Tavoitteena on, että ympäristökatastrofeja kohdanneiden uimavesialueiden laadullinen imago ei kärsisi haittaa ja että milloin tahansa voidaan olla varmoja siitä, että kun jokin uimavesialue pääsee takaisin uimavesiluetteloon, alueen turvallisuudesta ja uimaveden terveellisyydestä on olemassa täydet takeet. 3.3. Komitea ehdottaa harkittavaksi, että 7 artiklan 4 ja 5 kohdassa mainittujen syiden lisäksi syyksi seurantakalenterin aikataulun noudattamisen keskeyttämiselle voitaisiin hyväksyä muutkin kuin luonnonkatastrofit, kuten Prestige- ja Erika -öljytankkereille tapahtuneiden haaksirikkojen kaltaiset onnettomuudet. 3.4. AK:n mielestä on tarkoituksenmukaista pitää tulvia perusteena seurantakalenterin väliaikaiselle peruuttamiselle, sillä ne vaikuttavat veden laatuun. Komissiolle tulisi tiedottaa asiasta uimakautta koskevan vuosiraportin yhteydessä. 3.5. Ehdotetun direktiivin 12 artiklan 3 kohdan osalta komitea pyytää takaamaan direktiivin avulla välineet, joiden avulla toimivaltaisilla viranomaisilla - jotka ovat usein alue- ja paikallisviranomaisia - on tarvittavat valmiudet reagoida hätätilanteisiin. Hätätilasuunnitelmien laatiminen 12 artiklan mukaisesti on rajoitettava äärimmäisen pakottaviin tilanteisiin. Mahdollisesti on jopa pohdittava 12 artiklan poistamista. 3.6. Komitea ehdottaa, että ehdotetun direktiivin 13 artiklaa täydennetään kohdan 1.9 yleishuomioiden mukaisella ns. kustannusten alennussäännöllä. Sen mukaan uimavedet täyttävät direktiivin vaatimukset, jos - uimavedet eivät kertaluonteisen raja-arvojen ylityksen sekä jälkitarkastusten ja -analyysien jälkeen enää ylitä raja-arvoja - toimivaltaiset viranomaiset ovat varoittaneet kansalaisia asianmukaisesti aikana, jolloin uimavedet ovat ylittäneet raja-arvot, tai asettaneet lyhytaikaisen uintikiellon. 3.7. Ehdotetun direktiivin 16 artiklan 1 kohtaan on syytä lisätä maininta alue- ja paikallisviranomaisten suorasta osallistumisesta uimavesien laatutietojen saataville asettamiseen ja levittämiseen. Näin tiedon laatu paranee, sillä juuri alue- ja paikallisviranomaiset tuntevat parhaiten tiedonvälityskanavat ja vastaanottavan yleisön. 3.8. Komitea katsoo, että 16 artiklaan on syytä lisätä uusi 5 kohta, jossa määritellään koko Euroopan unionissa pätevä käytännöllinen yleisötiedotusmalli. Komitea pyytää, että komissio myöntää tiedottamismallien kehittämiseksi rahoitusta Euroopan eri alueilla, niin sisävesi- kuin rannikkovesialueilla, toteutettaville kokeiluhankkeille. Hankkeet toteutettaisiin niiden kahden vuoden aikana, joiden kuluessa direktiivi on pantava täytäntöön. 3.9. Ehdotetun direktiivin 20 artiklan osalta komitea ehdottaa, että alue- ja paikallisviranomaiset voisivat osallistua direktiiviin liittyvien tieteellisten ja teknisten yksityiskohtien määrittelyyn omalla panoksellaan, sillä juuri kyseiset viranomaiset tuntevat parhaiten alueidensa uimavesien tilanteen. Samoin on suositeltavaa, että alue- ja paikallisviranomaiset ovat edustettuina komiteassa, joka avustaa Euroopan komissiota direktiivin teknisessä mukauttamisessa. 3.10. Kun otetaan huomioon säädökseen liittyvää rahoitusselvitystä koskevat kommentit, on harkittava riittävän lisärahoituksen myöntämistä budjetista, jotta voidaan toteuttaa näiden suositusten kohdassa 3.5 ehdotetut kokeiluhankkeet ja kattaa niistä aiheutuvat kustannukset. Bryssel 9. huhtikuuta 2003. Alueiden komitean puheenjohtaja Albert Bore (1) EYVL C 357, 14.12.2001, s. 51.